**Općina Klenovnik, Klenovnik 8, Klenovnik** , MB 2692481, OIB 80034270503, koju zastupa načelnik \_\_\_\_\_\_\_\_\_\_\_\_\_\_\_\_\_\_\_ (u daljnjem tekstu: Naručitelj)

i

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**, OIB \_\_\_\_\_\_\_\_\_\_\_\_\_\_\_\_\_\_\_\_\_\_ kojeg zastupa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (u daljnjem tekstu: Izvoditelj) sklapaju

**UGOVOR O IZVOĐENJU RADOVA**

**PREDMET UGOVORA**

**Članak 1.**

Naručitelj ustupa, a Izvoditelj preuzima obvezu izvođenja radova na rekonstrukciji i nadogradnji vatrogasnog doma – II. faza, u svemu prema ponudi Izvoditelja broj \_\_\_\_\_\_\_, uvjetima ovoga ugovora i troškovniku koji je sastavni dio ovoga ugovora.

**VRIJEDNOST RADOVA**

**Članak 2.**

Ukupna vrijednost radova prema troškovniku koji je sastavni dio ovog ugovora iznosi:

Vrijednost radova: \*

P D V: \*

Ukupno: \*

Slovima: (\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_)

Ugovorne jedinične cijene su fiksne i nepromjenjive.

**ROKOVI I DINAMIKA**

**Članak 3.**

Izvoditelj se obvezuje započeti s radovima odmah po potpisu ovog ugovora te iste završiti do 15.10.2017. godine.

**Članak 4.**

**Ugovorna kazna**

Ako Izvoditelj ne izvrši radove u ugovorenom roku, dužan je Naručitelju platiti ugovornu kaznu u iznosu od 2 ‰ (dva promila) dnevno od ugovorene vrijednosti radova i to za svaki dan zakašnjenja (najviše do 5% ukupne vrijednosti radova).

**Članak 5.**

**Produženje roka za izvršenje radova**

Ugovorne strane su suglasne da se rok za izvršenje radova utvrđen ovim ugovorom može produžiti u sljedećim slučajevima:

Izvoditelj može zahtijevati produljenje roka završetka radova u slučajevima u kojima je radi promijenjenih okolnosti, više sile ili neispunjenja obveza Naručitelja bio spriječen izvoditi radove.

Rok izvedbe radova produljit će se za broj dana u kojima, zbog nepovoljnih vremenskih prilika, nije bilo moguće izvoditi pojedine vrste radova. To se utvrđuje evidencijom meteoroloških uvjeta tijekom izvođenja radova, ovjerenih po nadzornom inženjeru u građevinskom dnevniku.

Rok izvedbe radova produljit će se ako Naručitelj izda nalog o obustavi radova.

U slučajevima navedenim u ovom članku, Naručitelj i Izvoditelj će zaključiti dodatak ugovoru, u kojem će utvrditi novi rok izvršenja radova.

**Članak 6.**

Izvoditelj je dužan u dostaviti ovlaštenoj osobi Naručitelja detaljan plan izvođenja radova sa svim potrebnim podacima, a na način kako to odredi ovlaštena osoba Naručitelja. Izvoditelj će također dostaviti aktualizirani plan kad god se prethodni plan ne podudara sa stvarnim napredovanjem radova ili s obvezama Izvoditelja.

Plan obuhvaća redoslijed kojim Izvoditelj namjerava izvoditi radove, uključujući predviđeno vremensko trajanje svake pojedine faze, kao i dinamiku trošenja financijskih sredstva.

**RASKID UGOVORA OD STRANE NARUČITELJA**

**Članak 7.**

**Obavijest za izvršenje popravka**

Ukoliko Izvoditelj propusti izvršiti neku obvezu iz ugovora, ovlaštena osoba Naručitelja može putem obavijesti zatražiti od Izvoditelja da popravi nedostatak ili ga ispravi u odgovarajućem roku.

Naručitelj ima pravo raskinuti ugovor ukoliko Izvoditelj:

* ne postupi prema obavijesti za izvršenje popravaka;
* bez opravdanog razloga ne nastavi s radovima u skladu s poglavljem rokovi i dinamika;
* ustupi radove u podizvođenje bez prethodne suglasnosti Naručitelja;
* postane nesolventan ili ode u stečaj.

Naručitelj raskida ugovor putem pismene obavijesti. U slučaju raskida ugovora, Naručitelj ima pravo na naknadu štete.

**OBVEZE IZVODITELJA**

**Članak 8.**

Izvoditelj je obvezan pravovremeno proučiti ugovorne dokumente i ostalu raspoloživu dokumentaciju i, ako to smatra potrebnim, zatražiti od Naručitelja objašnjenje nejasnih detalja, kako ne bi došlo do zastoja u izvedbi radova. Na eventualne uočene nedostatke obvezan je upozoriti Naručitelja.

**Članak 9.**

Izvoditelj se obvezuje izvršiti ugovorene radove prema odredbama i detaljnim opisima danim u Općim tehničkim uvjetima za radove na cestama, ukoliko nisu u suprotnosti s opisom pojedinih stavki iz troškovnika, važećim standardima i tehničkim normama (ako iste postoje za pojedine stavke troškovnika), tehničkim propisima, pravilima struke i odredbama ovog Ugovora o izvedbi navedenih radova, a nakon završetka radova objekt predati Naručitelju na korištenje.

**Članak 10.**

Tijekom izvedbe ugovorenih radova Izvoditelj se obvezuje koristiti materijale i opremu koji zadovoljavaju uvjete propisane normama i tehničkim uvjetima. U cilju dokaza kvalitete uporabljenih materijala, opreme i izvedenih radova Izvoditelj je obvezan o svom trošku obavljati potrebna prethodna i tekuća ispitivanja po vrsti i obimu predviđenim u tehničkim uvjetima.

**Članak 11.**

Izvoditelj se obvezuje prije početka izvođenja radova izraditi Prometni elaborat privremene regulacije prometa te je dužan na temelju istog zatražiti od nadležne uprave za ceste odobrenje za početak izvođenja radova.

Izvoditelj je dužan uspostaviti i održavati regulaciju prometa tijekom izvođenja radova prema rješenju odobrenom od strane odgovorne osobe Naručitelja.

Svi troškovi vezani uz regulaciju prometa, ukoliko nisu iskazani kao posebna stavka u troškovniku, smatra se da su uključeni u jedinične cijene pojedinih stavki.

**Članak 12.**

Izvoditelj je obvezan voditi građevinski dnevnik, propisana izgleda i sadržaja (NN broj 6/2000), građevinsku knjigu i ostalu dokumentaciju (dokazi kvalitete).

**Članak 13.**

**Osiguranje od odgovornosti**

Izvoditelj je obvezan pribaviti policu osiguranja od odgovornosti za vrijeme izvođenja radova, koja u svezi izvedbe radova pokriva bilo kakvu štetu za slučaj nesreće. Osiguranje se mora odnositi i na treće osobe.

**Članak 14.**

**Naknada štete**

Sukladno odredbama Općih tehničkih uvjeta za radove na cestama – Opće odredbe (Zagreb, 2001. god.), Izvoditelj je dužan sanirati sve nastale štete uslijed izvođenja radova, uključivo i oštećenja na mreži javnih cesta koje se koriste tijekom izvođenja radova. Troškovi i radovi se posebno ne obračunavaju i ne plaćaju, već moraju biti uključeni u ukupnu cijenu radova.

**Članak 15.**

**Jamstvo za dobro izvršenje ugovora**

Izvoditelj je obvezan Naručitelju dostaviti zajedno s potpisanim ugovorom jamstvo za dobro izvršenje ugovora, u iznosu 10% (deset posto) od vrijednosti ugovorenih radova (bez PDV), s rokom važenja 30 (trideset) dana, nakon ugovorenog roka za izvršenje radova. Jamstvo za dobro izvršenje ugovora podnosi se u vidu 2 (dva) kom. bianco mjenica sa mjeničnim očitovanjem.

U slučaju ne dostavljanja jamstva za dobro izvršenje posla uz ugovor u roku 8 (osam) dana od primitka požurnice, Naručitelj će poništiti dodjelu posla.

**Članak 16.**

**Jamstvo za jamstveni rok**

Izvoditelj jamči za kvalitetu izvršenih radova. Jamstveni rok za kvalitetu radova utvrđuje se na razdoblje od 2 (dvije) godine i počinje teći od dana primopredaje radova.

Izvoditelj je obvezan predati Naručitelju jamstvo za otklanjanje nedostataka u jamstvenom roku, u iznosu 10% vrijednosti ugovorenih radova (bez PDV), s rokom važenja 2 (dvije) godine od dana primopredaje svih radova po ugovoru, a odnosi se na nedostatke koji nastanu ili se pojave nakon obavljene primopredaje radova po ovom Ugovoru. Ovo jamstvo predaje se Naručitelju nakon primopredaje radova po ovom Ugovoru, u vidu 2 (dva) kom. bianco mjenica sa mjeničnim očitovanjem i 1 (jedan) kom. bianco zadužnice.

Dostavljanjem jamstva za jamstveni rok Naručitelju, Izvoditelju se vraća jamstvo za dobro izvršenje ugovora.

**Članak 17.**

**Imenovanje predstavnika Izvoditelja**

Izvoditelj je dužan tijekom uvođenja u posao imenovati osobu, u skladu sa Zakonom o prostornom uređenju i gradnji (NN 76/2007), koja će rukovoditi izvedbom radova.

O imenovanju predstavnika Izvoditelj je dužan pismenim putem obavijestiti Naručitelja.

**Članak 18.**

**Više radnje - više izvršeni radovi**

Eventualni više izvršeni radovi, odobreni po ovlaštenoj osobi Naručitelja, obračunavat će se po jediničnim cijenama iz troškovnika. Cijene radova koje se obračunavaju prema stvarnim troškovima odredit će se na temelju zajednički izrađenih analiza cijena.

**Članak 19.**

**Tehnički pregled i okončani obračun**

Izvoditelj će odmah po završetku svih radova pismeno obavijestiti Naručitelja o završetku radova, a Naručitelj je obvezan u roku 15 (petnaest) dana zatražiti obavljanje tehničkog pregleda od nadležnog organa Uprave.

Naručitelj i Izvoditelj sporazumni su okončani obračun i primopredaju izvršenih radova obaviti u roku 30 (trideset) dana, nakon uspješno provedenog tehničkog pregleda.

**OBVEZA NARUČITELJA**

**Članak 20.**

**Imenovanje ovlaštene osobe Naručitelja**

Stalni nadzor nad tijekom izvođenja ugovorenih radova vršit će Naručitelj putem imenovane ovlaštene osobe – nadzornog inženjera. O imenovanju nadzornog inženjera Naručitelj će pismenim putem obavijestiti Izvoditelja. Nadzorni inženjer provjerava sljedeće:

* kvalitetu radova  i  materijala u odnosu na zahtjeve dokumentacije, standarda i ostalih tehničkih propisa i normativa;
* obavljanje radova prema utvrđenoj dinamici;
* količine i cijene radova te analizu cijena;
* obveze suizvoditelja ili podizvoditelja;
* raspolaganje svim potrebnim atestima koje mora imati Izvoditelj;
* trošenje sredstava do ugovorene visine;
* vođenje dokumentacije Izvoditelja kojom se kontrolira kvaliteta.

**OBRAČUN I PLAĆANJE IZVEDENIH RADOVA**

**Članak 21.**

Izvedeni radovi obračunavat će se na osnovu izmjere stvarno izvedenih količina, te po nadzoru ovjerene građevinske knjige s odgovarajućim obračunskim crtežima s mjerama. Za slučajeve gdje je izmjera “in situ” zbog konfiguracije terena nemoguća, kao dokaz količina može se prihvatiti prethodno izmjerena količina materijala prije njegove ugradnje.

**Članak 22.**

Izvedene radove Izvoditelj će obračunavati temeljem privremenih situacija i okončane situacije. Privremene situacije Izvoditelj ispostavlja u 8 (osam) primjeraka do 5-og u mjesecu za radove izvedene u proteklom mjesecu, ovjerene od nadzornog inženjera.

Primljenu situaciju nadzorni inženjer dužan je ovjeriti u roku 3 (tri) dana, a Naručitelj platiti u roku 30 (trideset) dana od datuma ovjere.

Naručitelj može u opravdanim slučajevima osporiti plaćanje dijela situacije, ali je neosporeni dio situacije dužan platiti u naprijed navedenom roku.

**ZAVRŠNE ODREDBE**

**Članak 23.**

Sve eventualne sporove iz ovoga ugovora, Naručitelj i Izvoditelj će rješavati sporazumno.

U slučaju nemogućnosti rješenja spora sporazumno, ugovorne strane prihvaćaju rješenje nadležnog suda u Varaždinu.

**Članak 24.**

Ovaj je ugovor sastavljen i napisan u 4 (četiri) istovjetna primjeraka, od kojih svaki ima dokaznu snagu originala, a svaka strana zadržava po 2 (dva) primjerka.

**Članak 25.**

Ugovor stupa na snagu danom obostranog potpisa.

Klenovnik, \_\_\_\_\_\_\_\_\_\_\_\_.2017.

Klasa: \_\_\_\_\_\_\_\_\_\_\_\_\_\_\_\_\_\_

Urbroj: \_\_\_\_\_\_\_\_\_\_\_\_\_\_\_\_\_\_

**ZA IZVODITELJA:**  **ZA NARUČITELJA:**

Načelnik:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Mladen Blaško